I debatten på DR2 tirsdag aften stod Suzanne Bjerrehuus i al alvor og sagde, at 152.000 kroner er småpenge. Hun fik tilmed sagt, at »man skal lade være med at gå i små sko«. I samme program fik tidligere formand for Venstres Ungdom Morten Dahlin også sagt, at det næsten ikke kunne betale sig at tage et arbejde for 17.000 mennesker i Danmark. De vil ifølge Dahlins excelark kun få 2.000 kroner ekstra om måneden ved ærligt arbejde.

Jeg arbejder til daglig som elektriker. En stolt faglært uddannelse oftest med gode løn- og arbejdsforhold – men tillad mig alligevel at slå det fast for eliten: For mig og mine kolleger betyder 152.000 kroner rigtig meget.

Det beløb, Suzanne Bjerrehuus mener, er småpenge – der lige dækker en almindelig shoppingtur på Frederiksberg – er for mig og mine kolleger en halv årsløn. Så det kan godt være, at det er småpenge for Bjerrehuus og Venstres formand Lars Løkke Rasmussen, der ikke synes at have taget alvorligt bestik af sit overforbrug. Men for mig og mine kolleger er beløbet det, som betaler vores regninger.

Og når Morten Dahlin øger Venstres arrogance ved at istemme, at 2.000 kroner ikke er en særlig stor gevinst ved at gå fra arbejdsløshed og til at komme i arbejde, så må jeg bare fastslå, at 2.000 kroner ville gøre en stor forskel for mig. Det kunne henover et år betyde 14 dages ferie til Thailand, en fjerdedel af den bil, vi lige har købt – eller et nyt køkken.

Mere glæde i hverdagen

De 2.000 kroner Morten Dahlin snakker om, som var de ligegyldige, er penge, som giver os almindelige arbejdere glæde i hverdagen.

Det er de 2.000 kroner, der er med til at betale vores fodboldkontingent, turen på stadion med brormand og børnenes is på strandturen. Det er også de 2.000 kroner, der giver mulighed for at invitere kæresten på restaurant eller at invitere vennerne på grillmad hjemme i haven.

Som almindelig hårdtarbejdende dansker – eller hvad vi nu bliver kaldt af Christiansborgpolitikerne – er det et skændsel at høre på de mange forskellige påstande, der kun er med til at understrege, at eliten ikke kender almindelige menneskers hverdag. Og når politikerne ikke kender – eller forstår – vores hverdag, hvordan kan de så forklare os, hvad ret og rimeligt er?

Rasmus Peter Henriksen, Aarup